b"\n_START_ARTICLE_\nM\xc4\x83r\xc8\x9bi\xc8\x99or\n_START_PARAGRAPH_\nEl m\xc4\x83r\xc8\x9bi\xc8\x99or \xc3\xa9s un petit objecte ornamental lligat a un cordill trenat blanc i roig. Forma part d'una tradici\xc3\xb3 present a Romania i alguns pa\xc3\xafsos ve\xc3\xafns, per la qual durant el mes de mar\xc3\xa7 hom regala m\xc4\x83r\xc8\x9bi\xc8\x99ori a les dones i xiquetes. Aix\xc3\xad, com a senyal de benvinguda a la primavera, durant uns dies en porten un a sobre.\n_START_SECTION_\nEl jove que va alliberar el Sol\n_START_PARAGRAPH_\nUn dels mites sobre els or\xc3\xadgens de la tradici\xc3\xb3 narra que el Sol va baixar a la Terra camuflat sota la imatge d'una bella donzella, que va ser segrestada i empresonada a un palau per un zmeu. Fou aleshores que els ocells van deturar el seu cant; els infants van perdre l'alegria i les ganes de jugar; i tot el m\xc3\xb3n es va sumir en la desesperaci\xc3\xb3. _NEWLINE_En veure qu\xc3\xa8 ocorria, un intr\xc3\xa8pid jove va decidir dirigir-se cap al palau de l'zmeu amb la voluntat d'alliberar la donzella. Aix\xc3\xad, i despr\xc3\xa9s d'un any de cerca infructuosa, el xic va trobar el palau on estava reclosa i va desafiar l'zmeu a una lluita d'igual a igual. En, finalment, aconseguir v\xc3\xa8ncer-lo, va alliberar la presonera, i \xc3\xa9s aleshores que el Sol va elevar-se i torn\xc3\xa0 al cel, il\xc2\xb7luminant de nou tota la Terra; i va arribar la primavera, i va retornar la joia al m\xc3\xb3n. _NEWLINE_I mentre el jove valent agonitzava greument ferit despr\xc3\xa9s de la batalla, la seua sang anava regalimant per terra; fins que entr\xc3\xa0 en contacte amb la neu i all\xc3\xa0 on la sang i la neu es van fondre va n\xc3\xa0ixer unes campanetes, que anunciaren la primavera._NEWLINE_Es diu que des de llavors la gent honora la mem\xc3\xb2ria del jove coratj\xc3\xb3s lligant en un mateix fil dos flors: una blanca i una roja. La roja simbolitza l'amor per la bellesa, i recorda el sacrifici de l'heroi; la blanca correspon a les campanetes, la primera flor de primavera.\n_START_SECTION_\nLa lluita de la Primavera amb l'Hivern\n_START_PARAGRAPH_\nUn altre mite, provinent de la Rep\xc3\xbablica de Mold\xc3\xa0via, referix com el primer dia d'un mes de mar\xc3\xa7 la bella Primavera arrib\xc3\xa0 a la vora d'un bosc. All\xc3\xa0 observ\xc3\xa0 com, en una clariana, vora un arbust carregat d'espines i sota la neu, unes campanetes naixien. La Primavera va decidir ajudar-les a cr\xc3\xa9ixer, i per a fer-ho va intentar apartar la neu i les espines. _NEWLINE_Per\xc3\xb2 l'Hivern, en veure-ho, es va enfurismar; va convocar el vent i el gebre, i els va manar destruir les campanetes. Les flors van quedar, aleshores, totalment congelades. La Primavera, en intentar protegir-les cobrint-les amb les mans, va ferir-se amb una de les espines. I del dit li va regalimar una gota de sang que, en caure sobre el lliri, va tornar-li la vida. Fou aix\xc3\xad, per tant, que la Primavera va v\xc3\xa8ncer l'Hivern, i \xc3\xa9s per aix\xc3\xb2 que els colors del  m\xc4\x83r\xc8\x9bi\xc8\x99or representen el roig de la sang i el blanc de la neu.\n_START_SECTION_\nHist\xc3\xb2ria\n_START_PARAGRAPH_\nL'origen exacte de la celebraci\xc3\xb3 del m\xc4\x83r\xc8\x9bi\xc8\x99or \xc3\xa9s desconegut, per\xc3\xb2 la seua pres\xc3\xa8ncia tant a Romania com a Bulg\xc3\xa0ria (sota el nom de Marteni\xc8\x9ba) indicarien uns substrats comuns daco-tracis, anteriors a la romanitzaci\xc3\xb3 en el cas dels primers i a l'eslavitzaci\xc3\xb3 en el dels segons. Val a dir, per\xc3\xb2, que la historiografia popular hi troba un altre origen, relacionat amb els primers assentaments b\xc3\xbalgars al Danubi l'any 681. _NEWLINE_Aix\xc3\xad mateix, es podria considerar tamb\xc3\xa9 que la celebraci\xc3\xb3 del m\xc4\x83r\xc8\x9bi\xc8\x99or apareix en temps de l'Imperi Rom\xc3\xa0, en celebrar-se l'Any Nou en el primer dia de la primavera, durant el mes dedicat a Mart, d\xc3\xa9u de la guerra, la fertilitat i la vegetaci\xc3\xb3. Esta dualitat de simbolismes del d\xc3\xa9u explicaria els colors que representen el m\xc4\x83r\xc8\x9bi\xc8\x99or: el blanc simbolitzaria la pau, el roig la guerra. Fins a principis del segle XVIII l'Any Nou fou celebrat l'1 de mar\xc3\xa7._NEWLINE_Durant les recerques arqueol\xc3\xb2giques efectuades a Schela Cladovei (Romania) van treure a la llum uns amulets molt semblants als m\xc4\x83r\xc8\x9bi\xc8\x99ori dels que es calculen uns 8000 anys d'antiguitat. Els amulets estaven formats per petites pedres pintades de blanc i roig i es portaven al coll.\n_START_SECTION_\nActualitat\n_START_PARAGRAPH_\nActualment el m\xc4\x83r\xc8\x9bi\xc8\x99or sol portar-se a sobre durant tot el mes de mar\xc3\xa7. A principis d'abril, a m\xc3\xa9s, a la gran majoria dels pobles de Romania i la Rep\xc3\xbablica de Mold\xc3\xa0via es pengen m\xc4\x83r\xc8\x9bi\xc8\x99ori dels arbres. Hom creu que si es demana un desig en el moment de penjar un m\xc4\x83r\xc8\x9bi\xc8\x99or a un arbre este es complir\xc3\xa0 immediatament._NEWLINE_A la Rep\xc3\xbablica de Mold\xc3\xa0via cada any se celebra el festival de m\xc3\xbasica \xe2\x80\x9cM\xc4\x83r\xc8\x9bi\xc8\x99or\xe2\x80\x9d, que sol comen\xc3\xa7ar pels voltants del primer de mar\xc3\xa7 i es clou sobre el 10 del mateix mes. _NEWLINE_La tradici\xc3\xb3 del m\xc4\x83r\xc8\x9bi\xc8\x99or es duu a terme encara avui als Balcans, en territoris aromanesos i meglenoromanesos, aix\xc3\xad com a Bulg\xc3\xa0ria, on s'anomena marteni\xc8\x9ba; i tamb\xc3\xa9 a Maced\xc3\xb2nia del Nord i Alb\xc3\xa0nia."